Document ID: /roh_data/filtered/fineweb-2-filterrobots_roh.jsonl.gz/50004

En connex cun la radunanza generala da l’Uniun dals Grischs, UDG, è vegnì infurmà davart las restructuraziuns da la Lia Rumantscha che stattan il mument en discussiun. La radunanza generala da l’UDG ha valità en senn positiv questas restructuraziuns.
In gea da principi
Ch’i dovria structuras novas n’è betg vegnì mess en dumonda. Ils problems per democratisar la Lia Rumantscha sajan dentant avant maun. I giaja per dumondas sco per exempel: «Tgi è insumma in Rumantsch?, tgi po eleger president e suprastanza?, datti in parlament? Quant ferm vegnan integrads ils Rumantschs da la Bassa en quest process democratic?» Questas dumondas avertas stoppian anc vegnir discutadas, è stà l’eco da l’Uniun dals Grischs. In emprim pass capita ils 11 da zercladur a Cuira durant l’inscunter da tut las organisaziuns affiliadas a la Lia Rumantscha.